CELEX: 32015D2396
Language: sk
Date: 2015-12-10 00:00:00
Title: Vykonávacie rozhodnutie Rady (EÚ) 2015/2396 z 10. decembra 2015, ktorým sa mení vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty

18.12.2015   
            
            
               SK
            
            
               Úradný vestník Európskej únie
            
            
               L 332/142
            
         VYKONÁVACIE ROZHODNUTIE RADY (EÚ) 2015/2396
   z 10. decembra 2015,
   ktorým sa mení vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 291 ods. 2,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
   so zreteľom na návrh Európskej komisie,
   keďže:
   
               (1)
            
            
               Listom, ktorý Komisia zaevidovala 30. marca 2015, Lotyšská republika požiadala o povolenie naďalej uplatňovať opatrenie odchyľujúce sa od článku 193 smernice 2006/112/ES, ktorým sa upravuje osoba povinná zaplatiť daň z pridanej hodnoty (DPH) daňovým úradom.
            
         
               (2)
            
            
               V súlade s článkom 395 ods. 2 smernice 2006/112/ES Komisia listom z 18. mája 2015 informovala o žiadosti predloženej Lotyšskom ostatné členské štáty. Listom z 20. mája 2015 Komisia oznámila Lotyšsku, že má všetky informácie potrebné na posúdenie danej žiadosti.
            
         
               (3)
            
            
               Rozhodnutím Rady 2006/42/ES (2) bolo Lotyšsko oprávnené určiť za osobu povinnú platiť splatnú DPH v prípade dodávok dreva príjemcu.
            
         
               (4)
            
            
               Obdobie uplatňovania odchyľujúceho sa opatrenia bolo dvakrát predĺžená, a to vykonávacími rozhodnutiami Rady 2009/1008/EÚ (3) a Rady 2013/55/EÚ (4).
            
         
               (5)
            
            
               Vyšetrovania a analýzy v súvislosti s uplatňovaním tohto mechanizmu, ktoré vykonali lotyšské daňové úrady, poukázali na účinnosť daného odchyľujúceho sa opatrenia.
            
         
               (6)
            
            
               Komisia usudzuje, že právna a skutková situácia, ktorá opodstatňovala uplatňovanie odchyľujúceho sa opatrenia, sa nezmenila a naďalej pretrváva. Lotyšsku by sa preto malo povoliť uplatňovať príslušné opatrenie ďalšie obmedzené obdobie.
            
         
               (7)
            
            
               Ak bude Lotyšsko považovať ďalšie predĺženie odchyľujúceho sa opatrenia na obdobie po roku 2018 za potrebné, malo by najneskôr 31. marca 2018 predložiť Komisii hodnotiacu správu spolu so žiadosťou o predĺženie platnosti s cieľom ponechať Komisii dostatok času na preskúmanie žiadosti.
            
         
               (8)
            
            
               Odchyľujúce sa opatrenie nebude mať žiadny negatívny vplyv na vlastné zdroje Únie plynúce z DPH.
            
         
               (9)
            
            
               Rozhodnutie 2009/1008/EÚ by sa preto malo zodpovedajúcim spôsobom zmeniť,
            
         PRIJALA TOTO ROZHODNUTIE:
   Článok 1
   Články 2 a 2a vykonávacieho rozhodnutia 2009/1008/EÚ sa nahrádzajú takto:
   
      „Článok 2
      Toto rozhodnutie sa uplatňuje do 31. decembra 2018.
      Prípadná žiadosť o predĺženie opatrenia stanoveného v tomto rozhodnutí sa Komisii predloží do 31. marca 2018 a pripojí sa k nej správa o uplatňovaní daného opatrenia.“
   
   Článok 2
   Toto rozhodnutie je určené Lotyšskej republike.
   
      V Bruseli 10. decembra 2015
      
         
            Za Radu
         
         
            predseda
         
         F. BAUSCH
      
   
   
      (1)  Ú. v. EÚ L 347, 11.12.2006, s. 1.
   
      (2)  Rozhodnutie Rady 2006/42/ES z 24. januára 2006, ktorým sa Lotyšsku povoľuje predĺžiť uplatnenie opatrenia odchylne od článku 21 šiestej smernice Rady 77/388/EHS o zosúladení právnych predpisov členských štátov, týkajúcich sa daní z obratu (Ú. v. EÚ L 25, 28.1.2006, s. 31).
   
      (3)  Vykonávacie rozhodnutie Rady 2009/1008/EÚ zo 7. decembra 2009, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 347, 24.12.2009, s. 30).
   
      (4)  Vykonávacie rozhodnutie Rady 2013/55/EÚ z 22. januára 2013, ktorým sa mení a dopĺňa vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 22, 25.1.2013, s. 16).